I 1770'erne begyndte byen at kæmpe for sin og Amerikas selvstændighed fra England. Den 5. marts 1770 førte demonstrationer til Bostonmassakren, hvor fem civile mistede livet, da det engelske militær skød på demonstranterne, og d. 16. december 1773 demonstrerede en gruppe, der kaldte sig Frihedens Sønner, mod de engelske skatter og afgifter ved at storme skibene i havnen i Boston, udklædt som Mohawkindianere og smide 342 kasser te i havnen. Derudover foregik en masse berømte slag i den amerikanske selvstændighedskrig ved Boston, fx Slaget ved Bunker Hill om sommeren i 1775 og Slaget ved Lexington og Concord i vinteren 1775. Det var også på den tid Paul Revere foretog sin berømte midnatsridetur, hvor han red fra Boston til Lexington for at advare om den britiske hærs fremfærd.